《四月九日辱伯文都事过紫阳精舍次韵》
明代·唐桂芳

伊予迟暮姿，有志未闻道。阴阳无停机，须鬓日以皓。

精庐将落成，四顾山水抱。贤侯如鲁僖，在頖民皞皞。

当今萃英才，邦国喜再造。为觇爵禄崇，吉语已三报。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。